পাকিস্তান সফর নিয়ে কূটনৈতিক পরাজয় হয়নি: পাপন
আইসিসির এফটিপি অনুযায়ী, চলতি মাসের শেষ দিকে পাকিস্তানে তিন ম্যাচ টি-টোয়েন্টি এবং দুই ম্যাচ টেস্ট সিরিজ খেলার কথা ছিল বাংলাদেশের। তবে নিরাপত্তা অজুহাতে সেখানে শুধু টি-টোয়েন্টি খেলতে চেয়েছিলেন টাইগাররা। আর নিরপেক্ষ ভেন্যুতে টেস্ট খেলার কথা জানান তারা।







তবে বাংলাদেশ ক্রিকেট বোর্ডের (বিসিবি) এ প্রস্তাব পছন্দ হয়নি পাকিস্তানের। সম্প্রতি হোমগ্রাউন্ডে বেশ কয়েকটি ‘সফল’ সিরিজ আয়োজনের বিষয়টি সামনে নিয়ে আসে পাক ক্রিকেট বোর্ড (পিসিবি)। নিজভূমেই সব ম্যাচ খেলতে দৃঢ়প্রতিজ্ঞ থাকেন তারা। আর নিজের অবস্থানে অনড় থাকে বিসিবি। দুই বোর্ডের মধ্যে কথা চালাচালি হতেই থাকে।




এমন পরিস্থিতিতে মঙ্গলবার দুবাইয়ে আইসিসির সদর দফতরে জরুরি বৈঠকে বসেন বিসিবি সভাপতি নাজমুল হাসান পাপন এবং পিসিবি চেয়ারম্যান এহসান মানি। বিশ্ব ক্রিকেটের অভিভাবক সংস্থার চেয়ারম্যান শশাঙ্ক মনোহরের উপস্থিতিতে সভা করেন তারা। অবশেষে বরফ গলে দুই পক্ষের। বহুল আলোচিত সফরটি চূড়ান্ত হয়।
তবে সফরের সূচিটা হয়েছে বেশ অদ্ভুত। সেটি অবলীলায় স্বীকার করেছে বিসিবি। তিন মাসে তিনবার পাকিস্তানে যাবে বাংলাদেশ। প্রথম দফায় জানুয়ারিতে তিন ম্যাচ টি-টোয়েন্টি সিরিজ খেলতে সেখানে যাবে তারা। সবকটি ম্যাচ হবে লাহোরে।
দ্বিতীয় দফায় ফেব্রুয়ারিতে একটি টেস্ট খেলতে দেশটিতে যাবেন টাইগাররা। ম্যাচটি হবে রাওয়ালপিন্ডিতে। আর তৃতীয় ধাপে এপ্রিলে একটি ওয়ানডে এবং টেস্ট খেলতে সেখানে যাবেন তারা। ম্যাচ দুটি গড়াবে করাচিতে।
সব চূড়ান্ত করে বুধবার বেলা ১১টার দিকে দেশে ফিরে আসেন বিসিবি সভাপতি নাজমুল হাসান। হযরত শাহ্‌জালাল আন্তর্জাতিক বিমানবন্দর সাংবাদিকদের সঙ্গে কথা বলেন তিনি। প্রশ্ন ওঠে পাকিস্তান সফর নিয়ে বিসিবির কূটনৈতিক পরাজয় হয়েছে কিনা?
জবাবে বোর্ডপ্রধান বলেন, সবকিছু ভেবেচিন্তেই পাকিস্তানে পূর্ণাঙ্গ সিরিজ খেলতে যাচ্ছি। এটি বিসিবির কূটনৈতিক পরাজয় নয়। আমাদের চাওয়াতেই সব হয়েছে। চূড়ান্ত সূচি করা হয়েছে।
তা হলে এফটিপির বাইরে গিয়ে একটি ওয়ানডে খেলার সিদ্ধান্ত নেয়া হলো কেন? উত্তরে পাপন বলেন, দ্বিতীয় টেস্টের প্রস্তুতি হিসেবে একটি ওয়ানডে যোগ হয়েছে। প্রথমে আরও একটি টি-টোয়েন্টি খেলার কথা বলছিল পাকিস্তান। যেহেতু সূচিতে পরে টেস্ট আছে, তাই আমাদের ওয়ার্মআপের দরকার। এ জন্য ওয়ানডে খেলার সিদ্ধান্ত নিয়েছি। এতে বেশি ওভার খেলা যাবে। প্রস্তুতিটাও ভালো হবে।

আইসিসির এফটিপি অনুযায়ী, চলতি মাসের শেষ দিকে পাকিস্তানে তিন ম্যাচ টি-টোয়েন্টি এবং দুই ম্যাচ টেস্ট সিরিজ খেলার কথা ছিল বাংলাদেশের। তবে নিরাপত্তা অজুহাতে সেখানে শুধু টি-টোয়েন্টি খেলতে চেয়েছিলেন টাইগাররা। আর নিরপেক্ষ ভেন্যুতে টেস্ট খেলার কথা জানান তারা।